FI Euroopan unionin virallinen lehti L 86/1

KOMISSION ASETUS (EU) N:o 310/2011,

annettu 28 päivänä maaliskuuta 2011,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse aldikarbin, bromopropylaatin, klorfenvinfossin, endosulfaanin, EPTC:n, etionin, fentionin, fomesafeenin, metabentstiatsuronin, metidationin, simatsiinin, tetradifonin ja triforiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Aldikarbin, bromopropylaatin, klorfenvinfossin, endosulfaanin, EPTC:n, etionin, fentionin, metidationin, simatsiinin ja triforiinin jäämien enimmäismäärät vahvistetaan asetuksen (EY) N:o 396/2005 liitteessä II ja liitteessä III olevassa B osassa. Fomesafeenin, metabentstiatsuronin ja tetradifonin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Aldikarbin sisällyttämättä jättämisestä neuvoston direktiivin 91/414/ETY (2) liitteeseen I säädetään neuvoston päätöksessä 2003/199/EY (3), ja tietyille jäsenvaltioille annettiin lupa myöntää lisäaika, jonka oli päätyttävä viimeistään 31 päivänä joulukuuta 2007. Bromopropylaatin, klorfenvinfossin, EPTC:n, etionin, fomesafeenin, tetradifonin ja triforiinin sisällyttämättä jättämisestä säädetään komission asetuksessa (EY) N:o 2076/2002 (4), ja tietyille jäsenvaltioille annettiin lupa myöntää lisäaika, jonka oli päätyttävä viimeistään 31 päivänä joulukuuta 2007. Endosulfaanin sisällyttämättä jättämisestä direktiivin 91/414/ETY liitteeseen I säädetään komission päätöksessä 2005/864/EY (5), ja tietyille jäsenvaltioille annettiin lupa myöntää lisäaika, jonka oli päätyttävä viimeistään 31 päivänä joulukuuta 2007. Fentionin sisällyttämättä jättämisestä direktiivin 91/414/ETY liitteeseen I säädetään komission päätöksessä 2004/140/EY (6), ja tietyille jäsenvaltioille annettiin lupa myöntää lisäaika, jonka oli päätyttävä viimeistään 31 päivänä joulukuuta 2007. Metabentstiatsuronin sisällyttämättä jättämisestä direktiivin 91/414/ETY liitteeseen I säädetään komission päätöksessä 2006/302/EY (7), ja tietyille jäsenvaltioille annettiin lupa myöntää lisäaika, jonka oli päätyttävä viimeistään 31 päivänä joulukuuta 2009. Metidationin sisällyttämättä jättämisestä direktiivin 91/414/ETY liitteeseen I säädetään komission päätöksessä 2004/129/EY (8), ja tietyille jäsenvaltioille annettiin lupa myöntää lisäaika, jonka oli päätyttävä viimeistään 31 päivänä joulukuuta 2007. Simatsiinin sisällyttämättä jättämisestä direktiivin 91/414/ETY liitteeseen I säädetään komission päätöksessä 2004/247/EY (9), ja tietyille jäsenvaltioille annettiin lupa myöntää lisäaika, jonka oli päätyttävä viimeistään 31 päivänä joulukuuta 2007.

(3) Koska lisäajat ovat päättyneet, on aiheellista alentaa kyseisten aineiden jäämien enimmäismäärät asianmukaiseen määritysrajaan. Tätä ei tulisi soveltaa CXL-enimmäismääriin, jotka perustuvat käyttöön kolmansissa maissa, edellyttäen että CXL-enimmäismäärät ovat kuluttajien turvallisuuden kannalta hyväksyttäviä. Sitä ei myöskään tulisi soveltaa tapauksiin, joissa on vahvistettu erityiset tuonnissa sallitut enimmäismäärät.

(4) Komissio pyysi Euroopan elintarviketurvallisuusviranomaiselta, jäljempänä ’viranomainen’ lausuntoa bromopropylaatin, metidationin ja triforiinin CXL-arvoista, jotka perustuvat käyttöön kolmansissa maissa, ja pyysi viranomaista tarkastelemaan erityisesti kuluttajiin ja tapauksen mukaan eläimiin kohdistuvia riskejä. Viranomainen antoi perustellut lausunnot näistä aineista, toimitti ne komissiolle ja jäsenvaltioille sekä julkisti ne.

(5) Bromopropylaatista 31 päivänä toukokuuta 2010 antamassaan lausunnossa (10) viranomainen totesi, että sitrushedelmiin, siemenhedelmiin ja viinirypäleisiin sovellettavia voimassa olevia CXL-arvoja ei voida pitää kuluttajien altistumisen kannalta hyväksyttävinä. Näitä viljelykasveja koskevat nykyiset jäämien enimmäismäärät olisi siksi alennettava asianmukaiseen määritysrajaan.

(6) Metidationista 31 päivänä toukokuuta 2010 antamassaan lausunnossa (11) viranomainen totesi, etteivät saatavilla olevat tiedot tue nykyisiä jäämien enimmäismääriä sitrushedelmien, kirsikoiden, persikoiden, luumujen, oliivien, sipulien, tomaattien, kurkkujen, keräkaalin, kuivattujen herneiden, rapsin, auringonkukansiemenien, maissin, teen, siemenhedelmien ja ananasten osalta. Siemenhedelmille ja ananaksille viranomainen ehdotti saatavilla oleviin tietoihin perustuvia uusia jäämien enimmäismääriä. Silpimättömien herneiden ja humalan osalta viranomainen totesi, että nykyiset jäämien enimmäismäärät ovat menettäneet merkityksensä, eikä niitä enää tarvita kansainvälisessä kaupassa. Kaikkia näitä viljelykasveja koskevia nykyisiä jäämien enimmäismääriä olisi näin ollen muutettava.

(7) Triforiinista 31 päivänä toukokuuta 2010 antamassaan lausunnossa (12) viranomainen totesi, etteivät saatavilla olevat tiedot tue nykyisiä jäämien enimmäismääriä siemenhedelmien, kivihedelmien, herukoiden, karviaismarjojen, syötäväkuoristen Cucurbitaceae-heimon vihannesten, ohran, kauran, rukiin, vehnän ja humalan osalta. Näitä viljelykasveja koskevat nykyiset jäämien enimmäismäärät olisi siksi alennettava asianmukaiseen määritysrajaan.

(8) Komissio kuuli torjunta-ainejäämiä varten nimettyjä Euroopan unionin vertailulaboratorioita tarpeesta mukauttaa tiettyjä määritysrajoja. Bromopropylaatin, EPTC:n, fentionin, metabentstiatsuronin, simatsiinin, tetradifonin ja triforiinin osalta laboratoriot totesivat, että tiettyjen hyödylleiden tekninen kehitys mahdollistaa alempien määritysrajojen asettamisen. Lisäksi laboratoriot neuvoivat nostamaan määritysrajaa seuraavien osalta: aldikarbi pähkinöissä ja sipulikasveissa, klorfenvinfossi pähkinöissä, sipulikasveissa, öljysiemenissä ja öljysiemenkasveissa, endosulfaani sipulikasveissa, etioni pähkinöissä, sipulikasveissa, teessä, kahvissa, yrttiuutejuomissa ja kaakaossa sekä humalassa ja mausteissa, fentioni pähkinöissä ja sipulikasveissa, fomesafeeni pähkinöissä, sipulikasveissa, öljysiemenissä ja öljysiemenkasveissa, teessä, kahvissa, yrttiuutejuomissa ja kaakaossa sekä humalassa ja mausteissa sekä metidationi sipulikasveissa, öljysiemenissä ja öljysiemenkasveissa.

(9) Kun otetaan huomioon elintarviketurvallisuusviranomaisen perustellut lausunnot ja vertailulaboratorioiden tekniset neuvot sekä tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(10) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(11) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(12) Sen vuoksi asetuksen (EY) N:o 396/2005 liitteitä II ja III olisi muutettava.

(13) Tuotteiden tavanomaisen kaupan pitämisen, jalostuksen ja kulutuksen mahdollistamiseksi asetuksessa säädetään sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta akuutteja ja kroonisia riskejä koskeva elintarviketurvallisuusviranomaisen arviointimalli osoittaa, että korkeatasoinen kuluttajansuoja säilyy.

(14) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Seuraavaan luetteloon sisältyviin tehoaineisiin ja tuotteisiin sovelletaan edelleen asetusta (EY) N:o 396/2005 sellaisena kuin se oli ennen muuttamista tällä asetuksella, jos ne on tuotettu ennen 21 päivää lokakuuta 2011:

a) aldikarbi: viljat;

b) bromopropylaatti: kvittenhyytelö, viini, rusinat, tomaattimehu, säilötyt tomaatit, pavut, yrttiuutejuomat (kukat);

c) klorfenvinfossi: viljellyt sienet;

d) endosulfaani: säilötyt tomaatit, viini, rusinat, päärynä, tomaattimehu, rypälemehu, yrttiuutejuomat (kukat, lehdet, juuret);

e) EPTC: perunahiutaleet, paistetut perunat, maissi, auringonkukansiemenet, palkovihannekset;

f) etioni: acerolakirsikkamehu, kirimoijamehu, guavamehu, linssit, bambunversot, kuivatut yrtit (salvia, rosmariini, timjami, basilika, laakerinlehdet ja rakuuna);

g) fentioni: oliiviöljy;

h) fomesafeeni: pavut ja herneet (silpimättömät ja silvityt, palkokasvit), soijapavut;

i) metabentstiatsuroni: kaikki vihannekset;

j) metidationi: kaikki hedelmät ja vihannekset sitrushedelmiä lukuun ottamatta; kuivatut herneet, maissi, durra, auringonkukansiemenet ja rapsi;

k) simatsiini: kaikki hedelmät ja vihannekset, palkokasvit, öljysiemenet ja öljysiemenkasvit, viljat;

l) tetradifoni: viini, rusinat, palkokasvit;

m) triforiini: kaikki hedelmät ja vihannekset siemenhedelmiä lukuun ottamatta.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 21 päivästä lokakuuta 2011.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä maaliskuuta 2011. Komission puolesta José Manuel BARROSO Puheenjohtaja

(1) EUVL L 70, 16.3.2005, s. 1.

(2) EYVL L 230, 19.8.1991, s. 1.

(3) EUVL L 76, 22.3.2003, s. 21.

(4) EYVL L 319, 23.11.2002, s. 3.

(5) EUVL L 317, 3.12.2005, s. 25.

(6) EUVL L 46, 17.2.2004, s. 32.

(7) EUVL L 112, 26.4.2006, s. 15.

(8) EUVL L 37, 10.2.2004, s. 27.

(9) EUVL L 78, 16.3.2004, s. 50.

(10) European Food Safety Authority; Consumer safety assessment of certain EU MRLs established for bromopropylate. EFSA Journal 2010; 8(6):1640. [26 pp.]. doi:10.2903/j.efsa.2010.1640.

(11) European Food Safety Authority; Consumer safety assessment of the EU MRLs established for methidathion. EFSA Journal 2010; 8(6):1639. [49 pp.]. doi:10.2903/j.efsa.2010.1639.

(12) European Food Safety Authority; Assessment of maximum residue limits for triforine established by Codex Alimentarius Commission. EFSA Journal 2010; 8(6):1638. [22 pp.]. doi:10.2903/j.efsa.2010.1638.